Башҡортостан Республикаhы Ҡырмыҫҡалы районы муниципаль районының Прибельский ауылы муниципаль урта дөйөм белем биреү учреждениеhының Мөкәй ауылы урта дөйөм белем биреү филиалы

Эссе

«Мин – уҡытыусы»

Башҡарҙы: башҡорт теле hәм әҙәбиәте уҡытыусыhы

Ишҡарина Фәниә Ҡасим ҡыҙы.

Мөкәй

2019

Мин-уҡытыусы.

Беҙ кешелекте нурлаусы,

Орлоҡтан гөлдәр яһаусы,

Шул гөлдәрҙе шиңдермәйсә,

Һалҡын ҡырауҙан һаҡлаусы-

Әсә теленең тоғро һаҡсыһы.

1973 йыл. Миңә 7 йәш. Сентябрҙең иң беренсе көнө. Түбәнге Төкөн мәктәбендә белем байрамы. Мине асыҡ йөҙлө, мөләйем, йөрәген кескәйҙәргә асып һалырға әҙер беренсе уҡытыусым- Миңлегөл Шәһивәли ҡыҙы Биккузина ҡаршы алды. Уҡырға, яҙырға, донъяны танырға өйрәтте ул. Остазыма ҡарата булған ихтирамым, хөрмәтем уҡытыусы һөнәрен һайларға этәргес көс бирҙе. Киләсәгемде белем биреүгә арнаясағымды башланғыс класта уҡығанда уҡ белә инем. Шуға күрә лә мәктәпте тамамлағас, юлдар мине Стәрлетамаҡ дәүләт педагогия институтына алып килде. Яңы белем үрҙәрен яулауҙар башланды... Биш йыл һиҙелмәй ҙә үтеп китте.

Мин -Уҡытыусы! Тулҡынландырғыс миҙгелдәр... Ә бит әле яңы ғына күрше балаларын, ҡунаҡ ҡыҙҙарын, уйынсыҡтарҙы теҙеп ултыртып, әсәйемдең туфлийын кейеп, мин уларға дәрес бирә инем.

Ә бөгөн- белем өләшеүсе, йәшәйеште алға этеүсе, донъяға матурлыҡ өҫтәүсе, кескенә сабыйҙарҙан шәхес үҫтереүсе, тәрбиәләүсе, оло тормошҡа юл күрһәтеүсе. Ә иң мөһиме, үҙ туған телемде, башҡорт телен бар нескәлектәре, гүзәллеге, бөйөклөгө менән, үҙем шул телдә аралашып, кинәнес алып, бала күңеленә һеңдереүсе бер уҡытыусымын. Башҡорт теле уҡытыусыһымын! Ғорурланып та, ҙур яуаплылыҡ менән дә әйтәм мин был һүҙҙәрҙе.

Уҡытыусы һөнәрен һайлау – үҙеңә ҡарата талапсанлыҡ, тырышлыҡ билдәһе. Һис шикһеҙ, хаҡ юлдан барам. Хеҙмәт стажым – 36 йыл. Янымда – яратҡан уҡыусыларым, хөрмәтле хеҙмәттәштәрем. Яңынан һөнәр һайларға мөмкинселек булһа, кем булыр инең,тип һораһалар, бер ҙә уйлап тормайынса: ”Тик уҡытыусы!”- тиер инем.

Хәҙерге башҡорт теле уҡытыусыһының төп бурысы – уҡыу сифатын күтәреү, уҡыусыларҙа башҡорт халҡының тарихына, мәҙәниәтенә, теленә ҡыҙыҡһыныу һәм һөйөү тәрбиәләү.Шуға күрә мин бер туҡтауһыҙ эҙләнеү, өйрәнеү өҫтөндәмен. Уҡытыусының заман менән бергә атларға тейешлеге тураһында йыш ишетәбеҙ.

Әлеге көндә уҡытыу процессына яңы технологияларҙы индереү – уҡытыусы алдында торған төп талап, көн тәртибенә ҡуйылған төп мәсьәлә. Балалар яңы технологиялар менән бик иртә таныша. Шуға ла заман уҡытыусыһы булыу, уҡыусыларҙы үҙ фәнем менән ҡыҙыһындырыу, уларҙың иғтибарын йәлеп итеү өсөн, төрлө ысулдар уйлап табам – шул уҡ яңы технологияларҙы үҙләштерергә һәм уларҙы уҡытыу процессында ҡулланырға тырышам. Уҡытыу материалының йөкмәткеһен һәр уҡыусының һәләтенә тура килерлек итеп һайлайым,төрләндереп үткәрергә ынтылам. Баланың белеме, хатта яҙмышы ниндәй булыуы беҙҙең ҡулда.

Тормош девизым - кешеләргә изгелек ҡылыу, донъяның матурлығын күрә белергә, йәшәү ҡәҙерен аңларға өндәү. Тауышым, хәрәкәттәрем, ҡараштарым, ғөмүмән, бөтә булмышым менән балала ыңғай эске торош булдырырға ынтылам: «мин һине аңлайым», «һин - бик аҡыллы, матур кеше», «борсолма, хаталарҙы төҙәтеп була», «мин һиңә ярҙам итәм», «мин һиңә ышанам», «һин булдыра алаһың». Һәр бала эшенән яҡшы һөҙөмтә көтә, үҙенең ҙур булмаған уңышын юғары баһаларға теләй. Уҡытыусы булараҡ минең бурысым балала ошо теләкте һүндермәҫкә ярҙам итеү, уны уңышҡа әйҙәү. Һәр бала үҙенең холҡона, донъяны танып-белеү һәләтенә, үҙе тәрбиәләнгән социаль мөхиткә ярашлы, мәғлүмәтте ҡабул итә, өйрәнә, сағыштыра, баһалай, һығымта яһай. Минең өсөн уҡыусымдың уйлана, фекерләй, үҙ фекере менән уртаҡлаша, кәрәк саҡта уны ҡыйыу яҡлай белеүе мөһим.

Уҡытыусы һөнәрен һайлауым менән бәхетлемен, сөнки яратҡан эшем миңә ҡанат ҡуя, дәрт, көс өҫтәй. Мәктәпкә килеп, һине йылмайып көтөп алған йөҙҙәрҙе күреү – минең өсөн ҙур бәхет. Үҙ һөнәреңде яратып, хеҙмәтеңә күрә хөрмәтен тойоп йәшәү ҙә - бәхет . Күңел һалып эшләгән эшеңдең һөҙөмтәләрен күреү – ул да бәхет. Район, республика олимпиадаларында,ғилми-ғәмәли конференцияларҙа,төрлө конкурстарҙа даими яулаған еңеүҙәр,призлы урындарыбыҙ ҙа ошоно һөйләй.

Камиллыҡтың сиктәре  юҡ тигән  билдәле фекергә эйәреп, уҡытыусы эшмәкәрлеге лә сикһеҙ тип һанайым, шуға ла мин һәр ваҡыт өйрәнеү, эҙләнеү өҫтөндәмен.  Өйрәнгәнем үҙем өсөн булһа,  хеҙмәтем  йәш милләттәштәремде йәмғиәтебеҙгә кәрәкле, белемле, креатив фекерләй белгән, юғары әхлаҡи сифаттарға эйә булған шәхестәр итеп тәрбиәләүгә ныҡлы нигеҙ була. Уҡыусыларымды Башҡортостаныбыҙҙың ышаныслы граждандары, ғаиләләрендә милләт, нәҫел йолаларын хөрмәт итеп, милли бәрәкәтте балаларына тапшырырлыҡ Кешеләр итеп күрәһем килә .Шуға ла уларҙы, бер кеше алға табан бәләкәй генә аҙым яһаһа, бөтә кешелек алға ҙур ынтылыш эшләй тип өйрәтәм.

Мәктәп- минең тормошом! Был оҙон тормошта йоҡоһоҙ төндәр ҙә, баш әйләнерлек ҡыуаныстар ҙа, күңелде селпәрәмә килтерерлек әрнеүҙәр ҙә булды. Шулай ҙа бөтә ауырлыҡ онотола ла, бары иң бәхетле, иң уңышлы, күнелде күктәргә сойорғотҡан ,эй, хоҙайым! Әлдә мине уҡытыусы итеп яратҡанһың, тигән ваҡыттар ғына иҫтә ҡала...